text:
Thursday, November 20, 2014
WASAR, MAKIGAMGAMULODA KADAGITI AKTIBIDAD/PASAMAK DITOY CABUGAO
Cabugao, Ilocos Sur – Segun ken ni Engr. Nestor B. Somera, MDRRMC Officer ti LGU-Cabugao a patinayonen a makikoordinar/makitinnulong/makigamulo dagiti kameng ken nagsanay iti WASAR (Water Search and Rescue) Training a miembros ti MDRRMC-LGU Cabugao nga inangay ti PDRRMC-Ilocos Sur iti kallabes kadagiti maang-angay a dadakkel nga aktibidades/pagteng a kas iti sumaganad:
1.Nakipagtamingda iti naannayas a pannakaaywan ti urnos ken talna ti sapasap idi Nobiembre 1-2, 2014 (All Saint’s/Souls Day) babaen iti pakaseknan ti Medical ken First Aid, pannakaipan dagiti Tarpaulin a mangpalagip kadagiti umili iti ruangan ti Municipal Cemetery.
2.Nakipagplanoda iti Management iti pakaseknan ti Medical and First Aid kadagiti agay-ayam nga Atleta iti naangay a Unit 1 Athletic Sports Competition idi Nobiembre 5-7, 2014 idiay Cabugao District Athletic Oval.
3.Nakipagtamingda iti pangseguridad a kasasaad dagiti ubbing a Boy Scouts/Kab Scouts iti naangay a BSP District Camporal idiay Barangay Salapasap, Cabugao, Ilocos Sur idi Nobiembre 14-16, 2014.
4.Makinamingda manen iti pagsaysayaatan dagiti Atleta iti maangay a PRISAA Meet iti Cabugao Institute, Inc. iti Nobiembre 20-21, 2014 a pakipartisiparan dagiti Atleta iti Pribado a pageskuelaan dagiti Munisipalidad ti Probinsia ti Ilocos Sur.
5.Timmulongda a nag-rescue kadagiti nakalugan iti naaksidente a maysa a trailer truck gapu iti aksidente a panangdungparna iti poste ti PLDT ken ti kongkreto nga alad iti igid ti National Highway sadiay Barangay Bonifacio, Cabugao, Ilocos Sur idi malem ti Nobiembre 3, 2014. # (Web In-Action)
1.Nakipagtamingda iti naannayas a pannakaaywan ti urnos ken talna ti sapasap idi Nobiembre 1-2, 2014 (All Saint’s/Souls Day) babaen iti pakaseknan ti Medical ken First Aid, pannakaipan dagiti Tarpaulin a mangpalagip kadagiti umili iti ruangan ti Municipal Cemetery.
2.Nakipagplanoda iti Management iti pakaseknan ti Medical and First Aid kadagiti agay-ayam nga Atleta iti naangay a Unit 1 Athletic Sports Competition idi Nobiembre 5-7, 2014 idiay Cabugao District Athletic Oval.
3.Nakipagtamingda iti pangseguridad a kasasaad dagiti ubbing a Boy Scouts/Kab Scouts iti naangay a BSP District Camporal idiay Barangay Salapasap, Cabugao, Ilocos Sur idi Nobiembre 14-16, 2014.
4.Makinamingda manen iti pagsaysayaatan dagiti Atleta iti maangay a PRISAA Meet iti Cabugao Institute, Inc. iti Nobiembre 20-21, 2014 a pakipartisiparan dagiti Atleta iti Pribado a pageskuelaan dagiti Munisipalidad ti Probinsia ti Ilocos Sur.
5.Timmulongda a nag-rescue kadagiti nakalugan iti naaksidente a maysa a trailer truck gapu iti aksidente a panangdungparna iti poste ti PLDT ken ti kongkreto nga alad iti igid ti National Highway sadiay Barangay Bonifacio, Cabugao, Ilocos Sur idi malem ti Nobiembre 3, 2014. # (Web In-Action)
Posted by Bayan ng Cabugao, Ilocos Sur at 11:21 AM
Subscribe to: Post Comments (Atom)


c: text/html

text:
Panagdaliasat
Idi malpas nga agmerienda da Nana Merced ket nagawisen ni Eleonor nga agawidan. Napagnumuanda nga agluganda iti dyip ta kayat met ti anakna a mapadasan manen ti makilinnitlit. Nanamenna kano dagiti naud-udi nga orasna iti siudad a di agdardaras. Ngem nairidep met laeng ni Eleonor idi agangay. Tinenggel ni Nana Merced ti ulo ti anakna a maggunggugunggon iti kada panagsardeng ti lugan. Intayana ti abagana a nagsadagan ti anakna.
Matuturan ti baket ta kada adda dumsaag, adda met ilugan ti drayber. Isu daytoy ti mangpabayag ti panagdaliasat kunkunana. Ngem ninamnamna lattan ti oras, ita ta kaduana pay laeng ti anakna.
Bumangbangir ti isemna ta malagipna idi babassit pay laeng dagiti annakda kenni Tata Carias. Ta no agpasiarda a sangapamilia idi ket ubbaenda dagitoy tapno makainut iti pagbayad iti dyip. Idi, madi kayat ni Eleonor ti agpasaklot ta malipit kano.
"Nagbayagen ti biahe! Adayo tayo pay, 'Ma?" sangkadamag ni Eleonor idi.
Ngem ita ta dakkelen, uray no maipiten ti anakna ket agpaspasensia lattan.
Adda manen nagpara.
Iti di unay adayo adda met nagpayapay.
Uray la naganit-it ti preno ket nagayus-os amin a tao a nagpasango. Uray la naparasaw dagiti dadduma
Nagmulagat ni Eleonor.
"Adayo tay pay, 'Ma?"
"Adayo pay bassit. Iturogmo pay." Insungbat ni Nana Merced.
Inton bigat agmaymaysanto ti anakna nga agmaneho iti kalsada. Adayo pay papannanna. Isuda nga agasawa addadan iti ungto.
1/05/12

robotstxt: allowed

filter: keep


text:
1No maipapan kadatayo, nalikmuttayo kadagitoy nakaad-adu a saksi. Ikkatentayo ngarud dagiti amin a makasali iti dalan ken ti basol a mangsimbalud kadatayo, ket agtaraytayo a sipipinget iti lumba a pakisalipantayo. 2Ditay isinsina ti matatayo ken ni Jesus a pangulo ken mangpunno iti pammati. Saan a naupay ni Jesus gapu iti krus. Ngem gapu iti rag-o nga agur-uray kenkuana, dina pinampanunot ti pannakaibabain iti ipapatay iti krus. Adda itan a situtugaw iti makannawan ti trono ti Dios. 3Tapno dikay agkapuy wenno maupay, panunotenyo no kasano ti panagsagabana gapu iti napalalo a panangbusor kenkuana dagiti managbasol. 4Di pay nagsayasay ti darayo iti pannakidangadangyo iti basol. 5Nalipatanyo kadin ti sao ti Dios iti panangbalakadna kadakayo a kas annakna—dagiti balikas a mangpapigsa iti pakinakemyo? Kunana: “Anakko, ipangagmo a naimbag ti Apo no ipakitana kenka a nagbiddutka Ket di koma kumapsut ti pakinakemmo no ipatayna kenka ti pannusa. 6Ngamin, babalawenna ti ayatenna ken saplitenna ti awatenna a kas anakna.” 7Ibturanyo ti panagsagabayo ket ibilangyo a kas iti panangdisiplina ti maysa nga ama. Ipakita ti panagsagabayo nga ibilangnakayo ti Dios a kas annakna. Adda aya anak a saan nga aturen ti amana? 8No saannakayo nga aturen a kas kadagiti amin nga annakna, kayatna a sawen a bastardokayo ket saannakayo a napaypayso nga annak. 9-10 Panunotentayo ti maipapan kadagiti bukodtayo nga amma: dinisiplinaandatayo ket nagraemtayo kadakuada. Ngarud, saan kadi nga ad-adda a rumbeng laeng nga awatentayo ti pannusa nga ipatay ti naespirituan nga Amatayo tapno agbiagtayo? Iti las-ud ti ababa a tiempo, dinusadatayo dagiti bukodtayo nga amma, kas maibatay iti ipagarupda a naimbag. Ngem no maipapan iti panagsagaba nga ipalak-am ti Dios, aramidenna daytoy a pagimbagantayo tapno agbalintayo a nasagradoan a kas kenkuana. 11Bayat ti pannakadisiplinatayo, saantayo a maragsakan no di ket agladingittayo. Ngem kalpasanna, sagrapentayo ti kappia ken talna a bunga ti nalinteg a biag: ti gunggona dagiti dusaen ti Dios tapno ipakitana kadakuada a nagbiddutda. 12Ingatoyo ngarud dagiti naktang nga imayo! Papigsaenyo dagiti nakapsut a tumengyo! 13Magnakayo iti nasimpa a dalan tapno saan a madegdegan no di ket maimbagan ti napilay a sakayo. 14Ikagumaanyo ti makikappia iti amin a tattao. Ikagumaanyo met ti agbiag a nasantoan amangan no diyonto makita ti Apo. 15-16 Agannadkayo tapno awan ti mangtallikud iti managparabur a Dios. Kitaenyo nga awan ti agbalin a kas iti napait a mula nga agtubo ken mangdadael iti biag ti tunggal maysa. Awan koma ti agbalin nga immoral wenno di agraem kadagiti nasantoan a bambanag a kas ken ni Esau. Insukat ni Esau iti sangamalukong a linugaw ti kalinteganna a kas inauna nga anak. 17Kas pagaammoyo, kayatna idi a maited koma met laeng ti pamendision ni amana, ngem napaay gapu ta awan ti mabirokanna a pamuspusan a mangbaliw iti inaramidna, uray no nagsangsangit a nangsapul iti daytoy. 18Saankayo a kas kadagiti Israelita, isuda nga immasideg iti mabalin a sagiden—iti Bantay Sinai nga adda idi gumilgil-ayab nga apuy, ti sipnget ken ti lidem, ti bagio, 19ti makatitileng nga uni ti trumpeta ken ti maysa a timek. Idi mangngeg dagiti tattao ti timek, impakpakaasida a sumardeng nga agsao kadakuada 20agsipud ta saanda a mabalin a tungpalen ti naibilin: “No adda bumaddek iti bantay, uray animal, masapul a bato-batoenyo agingga a matay.” 21Nakabutbuteng daydi a buya, isut’ gapuna a kinuna ni Moises, “Agpigpigergerak iti buteng!” 22Immasidegkayo ketdi iti Bantay Sion ken iti siudad ti sibibiag a Dios, ti nailangitan a Jerusalem a yan dagiti rinibribu nga angheles. 23Immasidegkayo iti naragsak a taripnong dagiti inauna nga annak ti Dios, isuda a naisurat ti naganda sadi langit. Immasidegkayo iti Dios a mangukom iti sangkataoan ken kadagiti espiritu dagiti nalinteg a tattao a naaramid nga awan pagkuranganna. 24Immasidegkayo ken ni Jesus a nangisayangkat iti baro a tulag ken iti naiparukpok a darana a mangipanamnama kadatayo kadagiti bambanag a nasaysayaat ngem ti dara ni Abel. 25Agannadkayo ngarud ket ipangagyo ti agsasao. No saan a nakalisi dagidi saan a nangipangag iti nasantoan a mensahe, ad-addanto pay a ditayo makalisi no tallikudantayo ti agsasao manipud langit! 26Gapu iti timekna, nadayyeg idi ti daga ngem ita inkarina, “Maminsan pay a dayyegek saan laeng a ti daga no di pay ket ti langit.” 27Ti sao a “maminsan pay” ipakitana a silalawag a madayyeg ken maikkatto dagiti naparsua a bambanag tapno dagitinto laeng saan a madayyeg ti mabati. 28Agyamantayo ngarud agsipud ta awatentayo manipud iti Dios ti pagarian a saan a madayyeg. Agyamantayo iti Dios ket agdaydayawtayo kenkuana iti wagas a makaparagsak kenkuana a buyogan ti panagraem ken panagbuteng. 29Ngamin, mayarig ti Diostayo iti apuy a mangibus.
Copyrighted Material
Learn More


text:
Panangiras
Jim Agpalo, Enero 15, 2007
Maysa a seremonia ti panangiras.
Masapul ditoy ti laing ti mannanakaw,
daytay nasanting a mangurimaong
iti atang iti anito nga aniwaas
a karkarma dagiti anniniwan
dagiti minasakerda nga ayat
kadagiti balikas nga ukopan
koma ni mannurat ngem ta, iti rengngat
dagiti ariangga nga awan labas,
adda sadiay ti pangta ti tippuog
dagiti mannaniw a mannakabalin-amin.
Agsaknap ti sipnget uray iti agmatuon:
iti barukong, agdudupudop sadiay
ti lamiis, ket lagipen dagiti sumungad
nga aldaw, saan a ti napalabas,
ti aldaw a kari dagiti sardam iti parbangon
a ti inudo ket maysa a birtud
wenno mannubbot a komunion
pannakiranod iti ostia ti kinnadua
ti palad iti apuy, amin a palad,
aginudoda kas idi un-unana
ket iti ulimek saritaen ti rugi dagiti gibus
ti pungdol wenno beggang wenno atong
nga imemoria dagiti mata
wenno isem manipud iti rupa ti agsapa.
Lawlawentay ti apuy
ta makainudo dagiti nakapuy
ta agpakired dagiti mesias ti padso
nga agnagan iti padpadto.
Birokentay ti kasapuego
kadagiti bassawang: sadiay a residente
ti panagiras kadagiti makabiag a sao,
agtagilasag kas iti dungngo ti kapuyo
kadagiti bibig a mannanao.
A Solver Agcaoili
En 15/07
Hon, HI
3 comments:
- Ka Iddo said...
-
agkapuyo a bibig? hehehe!
- January 18, 2007 at 1:06 AM
- Ariel said...
-
wen, agkapuyo ti bibig dagiti di mangrespetar iti kisantuan ti sao, ti kinasagrado ti balikas. a writer ought to write, not talk endlessly and without sense and meaning. otherwise, that writer pretending to be one should change and file his/her candidacy for a senatorial seat in the unfinished land of our forefathers. these are premises, for me, ka jim, and they can come off so strong to offend. but we must start some where with our act of writing, i guess.
hats off to you!
- January 18, 2007 at 12:57 PM
- Ariel said...
-
hola, hola. testing itong blog na ito!
- January 28, 2007 at 7:28 PM


text:
Salt Lake City
Ti Salt Lake City, kadawyan a maipangyababaan iti Salt Lake, wenno SLC ket isu ti kapitolio ken ti kaaduan ti populasion a siudad idiay Estado ti Utah. Daytoy ket addaan iti nakarkulo a populasion iti 191,180 in 2013,[1] ti siudad ket mabirukan iti bugas ti metropolitano a lugar ti Salt Lake City, ken addaan iti nakarkulo a populasion iti 1,140,483 manipud idi 2013. Ti Salt Lake City ket mabirukan pay iti dakdakkel nga urbano a lugar a naam-ammuan a kas ti Naitiptipon nga Estadistikal a Lugar ti Salt Lake City-Provo-Orem.
Dagiti nagibasaran[urnosen | urnosen ti taudan]
- ^ "United States Census Bureau, Utah incorporated places over 50,000 population estimates". census.gov. 22 Mayo 2014. Naala idi 22 Mayo 2014.
Dagiti silpo ti ruar[urnosen | urnosen ti taudan]
Midia a mainaig iti Salt Lake City iti Wikimedia Commons
Pakaammo ti panagbiahe idiay Salt Lake City manipud iti Wikivoyage (iti Ingles)


text:
Our Ilocana contributor is a serious blogger, educator, and a graduate of the UP-Diliman's Department of English and Comparative Literature (DECL), a Center of Excellence in Literature and in the English Language in the Philippines. She writes in Tagalog, Ilocano and English.
The poem is a dialogue between a husband and wife that was mainly carried by text messenging. It shows conflicting views with the wife offering a more conservative stance while the husband, inspired by a 'balikbayan friend', contemplates working abroad for better opportunities.Agur-urayak kengka, simmangpet Iti “text” mo kenyak, Maka-abroad ak tu man met kuma asawak Dattuyak gayyem ko, naggapu idiay Dallas. Mayat ngatan ti bumaknang Agay-ayab pay isuna idiay bistruan Naganas ngatan a maygatangak Kanayon a litson ti pamilyak nga awidan. In-“reply” ko met: Mayat dayta a arapaap Ngem ana ngatan ti lid-liday na nu haan agkakadwa? Mayaten a makaawid ka, nasalun-at, Naragsak tayo nga ag-iinnisturya. Idi kuwan, nagsipngeten Kinnit ti lamok ti kadwa mi dagiti annak mo idiay ruaren Gasyan kami maturugen Idi simmangpet ka- napnek ka ti araken. Ti abroad ket mayat, aglalo nu maysa a bakkat Ngem ti simple a biag, haan ko pay la isukat Nu laeng ti papanan na ti ado nga kuwarta ket kasta Ay haanen- nu agur-uray met latta ti pamilya. Dimo ammo iti daras ko nga nangipalpas, sangwanan ti pag-pagay, arakup ti angin nga pariir a palamuyuten napnu ti init ken ayat ayti pagbadum kuma inton bigat nu rubwatak ti nagaget a rumaep nga asawak. September 2011


text:
Diak met napasarunoan a dagus ti damo a post ko ditoy a blog. Nagbayagen. Hmmm, adda met rason ko a ketdi. Kaak-akar ko laeng iti baro a trabaho idi Marso 16. At last, nakaikkatak met laeng iti trabahok iti call center. Agasem, makisao ka kadagiti Australyano iti telepono iti walo nga oras inaldaw, lima nga aldaw iti makalawas. Ay na Apo! Imbag ta naanusak. Kasano ket adda met ngamin bond mi a sangagasut a ribo! Nu umikkatak iti trabaho iti nababbaba ngem makatawen, ay ket bayadak a dayta a gatad. Pangal-alaak ngay iti kasta kadakkel a kuarta?
Ngem napalabas daytan. Diakon kayat ti agsubli iti maysa a call center.
Ngem apay aya a simrekak idiay? Ibagak lattan nga economic emergency. Kalpasan ti trabahok a kas English teacher idiay San Mateo, Isabela, nagaplayak iti State University mi, daksanggasat ta awan pangilugaran da kaniak. Nagaplayak manen iti Regional Office ti NEDA, ngem kaskasdi nga awan ta naabutanak ti proklamasyon ni Presidente Gloria nga freeze hiring ti gobyerno. Ania ngay, di awan trabahok iti sumagmamano a bulan! Pa-sideline, sideline pay laeng idi ah.
Ngem iti maikawalo a bulan nga wan trabahok, ne matuokannakon. Nupay diak koma kayat ti pumanaw iti dungdungngoek a probinsiya ket pimmanawak. Kalpasan dayta, nanggedakon iti call center. Mayat met ah ti suweldo, dakkel kumpara iti suweldok a kas mannursuro idi, ngem boring, awan fulfillment na. Ngem uray kaskasano, nakaurnong met bassit.
Ita addaakon iti maysa met laeng a BPO (Business Process Outsourcing) a kumpanya ngem imbag ta saan a call center, e-mail ti kadawyan nga usarenmi ditoy.
Maysa pay, mayat ti puwestok iti opisinami idiay Libis, Quezon City. No mumalemen, makitak ti nalabaga nga init a kasla dakkel a mata a mangbuybuya kadagiti babbalay a nasingitan dagiti berde dagiti kaykayo. Makaay-ayo la unay.
Ditoy baro a trabahok, nalawlawa ti panawen ko nga agsurat iti aniaman. Sapay la koma ta maitultuloy ko ti agsurat iti nilawas.
Home » Archives for April 2006
Diak met napasarunoan a dagus ti damo a post ko ditoy a blog. Nagbayagen. Hmmm, adda met rason ko a ketdi. Kaak-akar ko laeng iti baro a trabaho idi Marso 16. At last, nakaikkatak met laeng iti trabahok iti call center. Agasem, makisao ka kadagiti Australyano iti telepono iti walo nga oras inaldaw, lima nga aldaw iti makalawas. Ay na Apo! Imbag ta naanusak. Kasano ket adda met ngamin bond mi a sangagasut a ribo! Nu umikkatak iti trabaho iti nababbaba ngem makatawen, ay ket bayadak a dayta a gatad. Pangal-alaak ngay iti kasta kadakkel a kuarta?


text:
Alimpatok: Antolohia dagiti Erotic a Daniw dagiti Ilokano, Isagsaganan ti Daniw ken Basi
Maisagsaganan
ti Alimpatok: Antolohia dagiti Erotic a Daniw dagiti Ilokano. Ipablaak
daytoy ti Daniw ken Basi, maysa a tignay dagiti mannaniw nga Ilokano.
Agpaay nga editor da Roy V. Aragon, Mighty C. Rasing ken Ariel S. Tabag
Pagalagadan iti Panagidatag:
1. Uray mano ti daniw nga idatag (di pay naipablaak wenno naipablaaken
iti magasin, wenno dadduma pay a babasaen, wenno naipaskilen iti
Internet). No naipablaak wenno naipaskilen, masapul nga adda notasion
iti baba ti sinurat mainaig iti detalye ti pannakaipablaak daytoy. Segun
ketdi iti pangngeddeng dagiti editor dagiti mairaman a daniw. Karbengan
dagiti editor ti di mangipablaak kadagiti maidatag a daniw a di
makapatar iti pagrukodanda.
2. Erotic a daniw ti idatag. No erotic, kunatayo, addaan iti sabali nga
elemento a manglibtaw iti maysa a gagangay a daniw ni ayat, maipangep
man dayta iti panagyala, naun-uneg a sensualidad, wenno elemento ti
panagiparipirip ti maysa a seksual nga aktibidad.
3. Mapakuyogan dagiti sinurat iti pakasaritaan ti biag ti autor (saan
nga at-atiddog ngem maysa wenno dua a parapo), karaman dagiti contact
information (adres, numero ti telepono/selpon, e-mail).
5. Masapul a maawat dagiti daniw (nayemail man wenno babaen ti koreo) iti di naladladaw ngem Mayo 31, 2011.
6.
Agdalan dagiti daniw iti naiget a panagarisit dagiti editor.
Mapakaammuan dagiti autor a mairaman iti antolohia dua lawas kalpasan ti
naituding a deadline.
7. Maipablaak ti libro iti wagas a tagnawa, wenno panidna, bayadanna.
Masuktanto ketdi iti libro a ti bilangna, depende iti kaibatogan ti
naitagnawa a gatad. (Nupay sirsirpatenmi ti posibilidad nga adda mangyabaga iti pannakaimprentana.)
8. Para iti dadduma pay a detalye, makiuman kadagiti editor iti e-mail iti ngato wenno iti selpon 0918-745-8792.


text:
Karapote
Antolohia Dagiti 13 A Nasuerte A Sarita
ARIEL S. TABAG
NASUERTE, kunak, kadagiti sarita a
nairaman iti daytoy nga antolohia ta manmano met ti ababa a sarita nga Ilokano
ti mailibro. No apay a 13, gapu ta mamatiak nga awan iti numero ti kinamalas.
Manipud iti 2003
agingga iti 2010 a nasurat dagiti sarita a nairaman iti daytoy a libro nupay
naipablaak iti 2011 ti “Ti Balay”. Iti ababa a pannao, nasurat dagitoy a sarita
kabayatan ti umuna a dekada a panagsursuratko (naipablaak iti Bannawag ti umuna
a saritak idi 2001) nga ibilangko met nga umuna nga addangko iti literatura.
Kas naibagbagakon, kayatko la unay a mailibron dagitoy tapno maidalimanekkon,
ken maibinglayko manen, ket marugiakon man metten ti maikadua a dekada wenno
yaaddang.
Sumagmamano
kadagitoy ti nangabak kadagiti salip, ken naipablaaken kadagiti antolohia nga
impablaak ti GUMIL Filipinas. Ngem nairamanda iti daytoy a libro gapu ta
mamatiak, karamanda iti 13 a nasusuerte a sarita a nasuratko.
Kinutik bassit
dagiti sarita manipud iti orihinal a pannakaipablaakda iti Bannawag. Kas iti
panangipatarusko amin a dayalogo a Tagalog iti Ilokano. Naamirisko a naglasatda
met laengen iti “panagsagatko”— manipud iti pannakangngeg, pannakarikna,
pannakapanunot— isu nga insuratko ida iti wagas kas piksionista a managpartuat
kadagiti karakter ken situasion, nupay naibasar met latta iti posibilidad ken
kinapudno.
Inurnosko met ti
libro wenno pinagsasaganadko dagiti sarita segun iti tiempo ti pannakaisuratda
tapno matakuatanyo met a mangbasa, Appo a managbasa, ti panagdur-asko— no adda
man— kas mannurat.
Dios ti agngina, ket sapay koma ta
adda maagsawyo kadagitoy a partuat.
ARIEL S. TABAG
Quezon City
Abril 4, 2011


text:
Ni ROSALIE V. CALPITO
MAYSA ‘toy numo kadagiti napagasatan a nakipartisipar iti Taboan 2014: Philippine Writers' Festival iti Subic, Zambales idi Pebrero 24-26, 2014 (kaduak dagiti padak nga agsursurat iti Bannawag a da Manang Estela Bisquera-Guerrero, Manong John Buhay ken Ma’am Elizabeth M. Raquel, kas pannakapangulomi).
Imatonan ti National Committee on Literary Arts (NCLA) ti National Commission for Culture and Arts (NCCA), daytoy ti pannakapaset ti Literatura, maysa kadagiti pito a tay-ak ti arte, iti pannakarambak ti Pebrero a kas National Arts Month.
Naibasar iti balikas a Cebuano a kayatna a sawen, pagdadaponan, daytoy ti maikanem a daras a pannakaangay ti Taboan. Iti biang dagiti mannurat, gundaway daytoy a makapagsisinnukatda iti kapanunotan para iti itatan-ay ti bukodda a pluma, lengguahe, ken iti pakabuklanna, ti nailian a literatura.
Kas kadagiti immuna a Taboan, dinar-ayan daytoy dagiti mannurat iti nadumaduma a rehion iti Filipinas. Napili met ti tema a “Winds and Waves, Wars and Words” a kas pammadayaw kadagiti mannurat a nagbalin a paratignay iti panagsuratda dagiti nadumaduma a trahedia a nagpasaranda.
Nagpaay a plenary speaker ti sumagmamano a mabigbig a mannurat iti pagilian a da Michael Tan, Vim Nadera, Fr. Albert Alejo ken dagiti dua a National Artist for Literature a da Bienvenido L. Lumbera ken Virgilio S. Almario.
Kadagiti parallel session, tinaming dagiti panelist, a nakairamanan daytoy numo, dagiti isyu a maipanggep ti pannakapabiag ti literatura iti Filipinas, panagipatarus a kas panangtaginayon iti lengguahe, panagsurat para kadagiti ubbing ken para kadagiti biktima ti bagyo.
Nairaman pay dagiti isyu ti maipanggep iti politika, panagkritikar kadagiti naisursurat a literatura ken panagsurat a kas pamataudan iti pagbiag dagiti mannurat.#


text:
Kanta
Iti musika, ti kanta ket maysa a komposision para iti timek wenno dagiti timek, nga inar-aramid babaen ti panagkanta. Ti koro wenno insao a kanta ket mabalin a kuyogan dagiti instrumento ti musika, wenno saan a makuyogan, a kas iti kaso dagiti a cappella a kanta. Dagiti liriko (balikas) dagiti kanta ket kadawyan a poetiko, agrima, ngem mabalin met a dagitoy ket relihioso a berso wenno nawaya a prosa.
Ti kanta ket mabalin pay a maymaysa a kumakanta, maysa a dueto (dangngay-dua), trio, wenno dakdakkel a grupo a mairaman ti ad-adu a boses. Dagiti kanta nga adda ti ad-adu ngem maysa a boses ket makunkuna a dagiti koro. Dagiti kanta ti nawatiwat a mabingbingay kadagiti nadumaduma a porma, depende iti panagilasin a maus-usar. Ti maysa a pannakabingay ket ti baetan dagiti "arte a kanta", "nadayeg a kanta", ken "folk a kanta". Dagiti sabali pay a pamay-an iti panangidasig ken babaen dagiti panggep (sagrado a maigiddiat iti sekular), babaen ti estilo (sala, balada, Lied, kdpy.), wenno babaen ti panawen a nagtaudan (Renasimiento, Kontemporaneo, kdpy.).
Dagiti nagibasaran[urnosen | urnosen ti taudan]
Adu pay a mabasbasa[urnosen | urnosen ti taudan]
- Marcello Sorce Keller (1984), "Ti Problema iti Pannakaidasig ti Panagsukisok iti Folksong: ti Ababa a Pakasaritaan", Folklore, XCV, blng. 1, 100- 104.


text:
SALUDSOD DAGITI AGTUTUBO
Apay nga Agsursuroak iti Sabali a Lengguahe?
No agsursuroka iti sabali a lengguahe, masubok ti panangdisiplinam iti bagim ken ti kinapakumbabam. Ngem sulit kadi? Adu nga agtutubo ti mangibaga iti wen! Mabasam iti daytoy nga artikulo no apay a nagsursuroda iti sabali a lengguahe.
Apay nga aramidem?
Adu ti agsursuro iti sabali a lengguahe gapu ta kasapulan dayta iti panageskuelada. Sabali met ti rason ti dadduma. Kas pagarigan:
Nagsursuro ti agtutubo a ni Anna a taga-Australia iti Latvian—ti nakayanakan a lengguahe ni nanangna. “Plano ti pamiliami ti mapan idiay Latvia,” kuna ni Anna, “ket kayatkonto a makasarita iti Latvian dagiti kabagianmi sadiay.”
Nagsursuro iti American Sign Language (ASL) ni Gina, a maysa a Saksi ni Jehova idiay United States. Immakar isuna idiay Belize tapno ad-adu pay ti makasabaanna. “Mabalin a bassit laeng ti am-ammo dagiti umel—dagiti laeng makaammo iti sign language,” imbagana. “Ap-apresiaren dagiti umel no maammuanda a nagadalak iti ASL tapno maisurok kadakuada ti ibagbaga ti Biblia!”
Ammom kadi? Impakpakauna ti Biblia a ti naimbag a damag maipapan iti Pagarian ti Dios ket maipakaammonto kadagiti tattao iti “tunggal nasion ken tribu ken pagsasao.” (Apocalipsis 14:6) Kas kaitungpalanna, adu nga agtutubo a Saksi ni Jehova ti nagsursuro iti sabali a lengguahe tapno ad-adu pay ti makasabaanda iti lugarda wenno iti sabali a pagilian.
Ania dagiti pakarigatan?
Saan a nalaka ti agsursuro iti sabali a lengguahe. “Kunak no agsursuroka lang kadagiti baro a sasao,” imbaga ti tin-edyer a ni Corrina, “ngem masapul pay gayam a sursuruem ti kultura ken ti panagpampanunot dagiti agsasao iti dayta a lengguahe. Agkasapulan a talaga iti panawen ti panagsursuro iti sabali a lengguahe.”
Kasapulan met ti kinapakumbaba. “Masapul a sursuruem a katawaan dagiti kamalim gapu ta mamin-adukanto nga agkamali,” kuna ti agtutubo a ni James a nagsursuro iti Spanish. “Ngem kasta a talaga ti agsursuro.”
Konklusion: No kayam a sanguen dagiti pakarigatan—ken ti sagpaminsan a nakababain a panagkamali—bayat nga agsursuroka iti sabali a lengguahe, dakdakkel ti posibilidadna a makasursuroka.
Tip: Dika maupay no kasla naparpartak a makasursuro ti dadduma. Kuna ti Biblia: “Paneknekan koma ti tunggal maysa no ania ti bukodna nga aramid, ket kalpasanna maaddaanto iti pakaigapuan ti panagrag-o maipapan iti bagina met laeng, ket saan nga iti panangipadis [wenno, panangikompara] iti sabali a tao.”—Galacia 6:4.
Ania dagiti pagsayaatanna?
Adu ti pagsayaatan ti panagsursuro iti sabali a lengguahe. Kas pagarigan, imbaga ti tin-edyer a ni Olivia, “No agsursuroka iti sabali a lengguahe, ad-adu ti maam-ammom ken umadu ti agbalin a gayyemmo.”
Napaneknekan ti tin-edyer a ni Mary a no agsursuro ti maysa iti sabali a lengguahe, dumakkel ti kompiansana iti bagina. “Nababa ti panagkitak iti bagik,” kunana, “ngem ita ta agsursuroakon iti sabali a lengguahe, maragragsakanak kada makasursuroak iti baro a sao. Mas addan kompiansak iti bagik.”
Naragragsak itan ti panangasaba ni Gina, a nadakamat itay, gapu iti panangisurona iti Biblia iti sign language. “No makasaritak dagiti tattao iti bukodda a lengguahe, makitak a maragragsakanda, ket dayta ti kadakkelan a premiok!” kunana.
Konklusion: No agsursuroka iti sabali a lengguahe, mabalin a maaddaanka iti baro a gagayyem, dumakkel ti kompiansam iti bagim, ken agbalinka a naragragsak iti panangasabam. Dakkel ti maaramidan dayta tapno maikasaba ti naimbag a damag iti “amin a nasion ken kadagiti tribu ken kadagiti ili ken kadagiti pagsasao.”—Apocalipsis 7:9.


text:
Monday, November 10, 2014
SKILLS TRAINING TI PLUMBING NC II, AKTUALEN TI AR-ARAMIDENDA
Cabugao, Ilocos Sur - Segun ken ni Engr. Sofronio “Ronie” P. Jimenea, Trainor/Assessor-TESDA Region 1 a maang-angay ti panagsanay ti Refrigeration and Air Conditioning ken Plumbing NC II iti 20 nga aldaw ket addadan iti aktual a parte ti panagadalda. Maang-angay ita ti panagsanay ti Refrigeration and Air Conditioning and Plumbing iti Compound ti LGU Motorpool, Brgy. Baclig, Cabugao, Ilocos Sur a nangrugi idi Oktubre 27, 2014.
Daytoy a rusuat ket ipatungpal ti LGU-Cabugao ken ti Technical Education and Skills Development Authority (TESDA)-Region 1 ditoy Cabugao kadagiti indibidual nga agduyos a mangpadur-as ti kabaelanda kadagitoy a teknikal a maiyadal a kasapulan ti lokalidad iti agdama. # (Web In-Action)
Posted by Bayan ng Cabugao, Ilocos Sur at 8:30 AM
Subscribe to: Post Comments (Atom)


text:
Friday, August 26, 2011
PROGRAMA TI LGU ITI PAGIKANAN, PINAREGTA TI LGU KEN BFAR
Cabugao, Ilocos Sur (Agosto 25, 2011) – Ti sektor ti pagikanan ti agdama ita a matultulongan ken mapasayaat babaen iti Gobierno Lokal iti panangilungalong ni Mayor Ediboy S. Cobangbang, Jr.
Idi Enero 18, 2011, nangted ti Bureau of Fisheries and Aquatic Resources (BFAR), Vigan City iti panangidaulo ni Rogelio Ragunjan, Chief, Fisheries Division, Provincial Agriculture Office iti 5,000 a fingerlings ti bangus sadiay Barangay Dardarat, Cabugao, Ilocos Sur babaen ti panangawat ti Dardarat Fishermen’s Association nga idauluan ni Rodel Anor.
Naulit a naikkan ti asosasion iti sabali a 5,000 a fingerlings idi Pebrero 25, 2011. Dagitoy nga inted ti BFAR ket paset ti programada a mangtulong kadagiti mangngalap a naapektaran iti Bagyo Juan a nakaigapuan ti nakadadelan dagiti pamupokanda ken pannnakabulos dagiti pupokda a Malaga fingerlings.
Iti report da Mr. Robert Savella ken Mrs. Milagros R. Paz, Fisheries Coordinator ken ni Mrs. Zenaida S. Andrada, Municipal Agriculturist ti DA-LGU, dagitoy a naited a 1,000 a fingerlings ket dandanidan makalap ket manamnama a masulnitanna dagiti bannog ken puonan dagiti mangngalap a naapektaran ti kalamidad ti Bagyo Juan. # (Joed Sajonia)
Posted by Bayan ng Cabugao, Ilocos Sur at 9:00 AM 0 comments
Wednesday, August 24, 2011
BARO A WEBSITE, NAI-LAUNCH
Cabugao, Ilocos Sur – Maysa iti naiduma kadagiti aktibidades iti selebrasion ti panagkasangay ni Mayor Ediboy S. Cobangbang, Jr. idi Agosto 23, 2011 (Agosto18 ti petsa ti pannakayanak ti Mayor) ket iti pannakailunsad ti baro a Website ti LGU-Cabugao.
Paset ti arapaap ti Gobierno Munisipal ti maaddaan ti kastoy a pasilidad tapno saan a paudi dagiti umili iti kabaruanan a teknolohia ti komunikasion ken mayataday unay iti kina-1st Class Municipality ti ili a Cabugao.
Imbatad ni Mr. Althone Alexis B. Borja, Information Technology Consultant ti LGU-Cabugao a nadisenio ti website ti Cabugao maibasar iti agdama a kasasaad ken situasion ti ili ket manamnama a makatulong iti pannakaited ti umisu nga impormasion ken datos pakaseknan kadagiti maipaay a serbisio a pagsayaatan dagiti umili, paganninawan ken pagulidanan kadagiti aramid ken balligi ti maysa a lugar ken situasion.
Inaklon ni Consultant Borja nga impamaysa ti grupona a nangbukel ken nangtubay ti website a kas iti kalalangana ita agsipud ta nagusarda kadagiti “pure computer codes” a saan a “templates” a kas iti us-usaren dagiti dadduma ken manual a wagas iti panangikabil ti “commands” ken “:codes”. Innayon ti Consultant ti akemna a mangmantener ti Website ken mangsanay ti kaduana a mangasikaso ti operasion daytoy.
Buklen ti Cabugao Website Team dagiti sumaganad: Mr. Dario Roy O. Siruno, Web Content Manager; Mr. Althone Alexis B. Borja, Web Administrator; Mr. Alvin S. Solis, Assistant Web Administrator.
Ni Mayor Ediboy ti agpaay a Chairman ti Website Team.
Napusgan met ni Mr. Jose Edwin S. Sajonia kas Researcher/Web Writer.
Innayon ni Consultant Borja nga assideg ti pannaka-update ti linaon ti website malaksid kadagiti “permanente a datos” a pasetna ken saan a mai-post ti aniaman a mainayon nga impormasion no saan nga umuna nga aprobaran ti Website Team. #
Posted by Bayan ng Cabugao, Ilocos Sur at 4:20 PM 0 comments
LAING TI BARANGAY 2011, NAILUNSAD BABAEN TI LGU-CABUGAO
Cabugao, Ilocos Sur – Inyusuat ti Gobierno Munisipal ti ili a Cabugao babaen ti panangitandudo ni Mayor Edgardo “Ediboy” S. Cobangbang, Jr. ti “LAING BARANGAY 2011” (Search for Outstanding Barangays in Cabugao in 2011) tapno maikkan met ti pammadayaw ken regta dagiti katulongan ti Gobierno Munisipal nga agipatpatungpal kadagiti plano, proyekto ken programa ti Administrasion.
Nailukat ti salip kadagiti 33 a barangays ti ili ket nairubuat daytoy iti pannakaselebrar ti panagkasangay ni Mayor Ediboy idi Agosto 23, 2011 a no sadino a ditoy ket naiwaras ti naipakete a bukel ti nateng kadagiti kapitanes ti barangay kas pakauna a tignay mainaig kadaytoy a salisal.
Ti pasalip ket mayintek iti nadumaduma a pagbasaran (indicators) iti Health, Nutrition and Environmental Protection, Peace Security and Disaster Risk Management and Social Welfare; Education, Culture and Youth Development, Agricultural Productivity, Cooperative Development and Entrepreneurship, Governance and Administration.
Nangrugi ti assessment period manipud Enero 2011 agingga iti Nobiembre 2011. Maaramid ti evaluation iti Agosto 2011 ket maipakaammonto dagiti mangabak a barangays inton Disiembre 2011.
Mabukel ti Municipal Evaluation Team a mangisayangkat ti panagpili iti kalaingan iti nadakamat a kategoria. Sakbayna, naited ti kompleto a detalye ti pagalagadan ken pagrukodan (criteria) iti mapagsasalipan kadagiti 33 a barangays para iti naan-anay nga impormasion a pagbasaranda ken aramidenda. # (Insurat ni JOED SAJONIA)
Posted by Bayan ng Cabugao, Ilocos Sur at 3:50 PM 0 comments
TITULO TI DAGA, INTED TI DAR-MARO ITI BARANGAY CARUSIPAN
Cabugao, Ilocos Sur – Paset ti aktibidad a naitampok iti selebrasion ti panagkasangay ni Mayor Ediboy S. Cobangbang, Jr. idi Agosto 23, 2011 iti gannuat ti Municipal Agrarian Reform Office(MARO) nga idauluan ni Engr. Constante R. Raras ti pannakaparuk-at dagiti titulo ti daga nga ited ti opisinada kadagiti maseknan nga agindeg iti Barangay Carusipan, Cabugao, Ilocos Sur.
Dagiti bumarangay a nakaawat kas Agrarian Reform Beneficiaries (ARB’s) ket dagiti sumaganad: Demetrio Soberano, Perlito Serna, Emiliano Naval, Leticia Somejo ken Oscar Pula. Aganay a 10.7986 ektarias ti kadagupan ti kalawa ti daga a naisagut.
Sakbayna, adda 65 a titulo (Emancipation Patent) nga inwaras ti DAR-MARO Cabugao iti 17 a katao iti Barangay Catucdaan idi Abril 8, 2011 ken 792 metro-kuadrado iti dua a katao ti Barangay Sabang idi Abril 11, 2011.
Kas pannakikammayet ti opisina ti DAR-MARO iti Gobierno Munisipal, imbatad ni Engr. Raras, MARO-Caretaker nga agtultuloy ti programa ti DAR a mangasikaso kadagiti maseknan nga umili a kualipikado a mangikut kadagiti suksukayen ken tartarawidwidanda a daga wenno lote no la ket ta masakupan ti programa ti Agrarian Reform.
Tamtamingen pay ti opisinada ti pannakabingbingay dagiti nalalawa a daga ken lote ket maikkan ti Titulo (Certificate of Land Ownership Award) wenno CLOA nga itden ti DAR . Naipatungpal daytoy a serbisio ti MARO sadiay Barangay Maradodon a nakabingayan ti aganay a 15.3 ektarias a daga ket naibunong ti titulona iti walo a katao kadaytoy a lugar. # (Insurat ni JOED SAJONIA)
Posted by Bayan ng Cabugao, Ilocos Sur at 3:47 PM 0 comments
SELEBRASION TI KASANGAY NI MAYOR EDIBOY, NABUNGA
Cabugao, Ilocos Sur – Nabunga ti kaipapanan ti selebrasion ti panagkasangay ni Mayor Ediboy idi Agosto 23, 2011.
Iti bigat ti Agosto 23, naaramid ti napagsasalipan a kategoria iti benneg ti elementaria ken haiskul mainaig iti selebrasion ti Buwan ng Wika a dinar-ayan dagiti mangisursuro ken dadaulo ti pagadalan kasta met dagiti taga-LGU. Naangay dagiti aktibidades iti Cabugao Cultural and Sports Complex.
Iti malem, naaramid ti Inauguration Ceremony iti panangannong ni Rev. Fr. Jeric Jaramillo ti pannakabendision ti pannakaisibro ti baro a pasdek ti Departamento ti Hustisia nga inimatangan dagiti empleado ti Korte ken DOJ, Opisina ti Mayor, Sangguniang Bayan, LGU, Kakapitanes, opisiales ti nadumaduma nga opisina ken ahensia, taga-Media ken umili ti Cabugao.
Nagetteng ti laso babaen ken ni Governor Luis “Chavit” Singson a binayabay da Vice Gov. DV Savellano, Congressman Ryan Luis V. Singson, Mayor Ediboy S. Cobangbang, Jr., RTC Judge Nida B. Alejandro ken MTC Acting Presiding Judge Mario S. Domingo ti Cabugao.
Adda met a naitallaong da 3rd Assistant Provincial Prosecutor James Gerald Florendo ken ti asawana, Judge Leah Agrifina Ramirez-Florendo, Vice Mayor Danny Q. Gazmen, SB Members Vicky S. Serna, Benedict Savellano, Josefina S. Vallejo, Dr. Carlito S. Pano ken ABC President, Brgy. Capt. Teddy U. Soller.
Nagyaman ni Mayor Ediboy itoy a pagteng ket inyawatna dagiti nadumaduma a bukbukel ti nateng kadagiti Kapkapitanes ti 33 a barangays a kas pakabuklan ti programa a nakinamingan da Gov. Luis”Chavit” Singson, Vice Gov. DV Savellano ken Congressman Ryan Luis V. Singson iti pannakaidur-as ti Agrikultura.
Naisaruno ti pormal a pananglukat ni Mayor Ediboy ti panagoperar ti Website ti Munisipio a ditoy ti pakaammuan dagiti napapateg ken naan-anay nga impormasion maipapan iti ili ti Cabugao. Gapu itoy, mayagpang ti kasasaad ti benneg ti komunikasion kadagiti umili iti imatang ti sangalubongan.
Dimmar-ay pay dagiti opisiales ken kamkameng ti Mayors’ League ti Probinsia ti Ilocos Sur a nakipagselebrar iti nangayed nga okasion ti kasangay ni Mayor Ediboy.# (Joed Sajonia)
Posted by Bayan ng Cabugao, Ilocos Sur at 12:05 PM 0 comments
Monday, August 22, 2011
PHILHEALTH CARDS, NAITED KADAGITI UMILI A MABENEPISIARAN
Cabugao, Ilocos Sur – Nagdudupudop dagiti umili a napan immawat ti Philhealth Card nga inaplikaranda iti kallabes iti opisina ti LGU-MSWDO kadagiti nadutokan nga empleado ti opisina ti MSWD ken Barangay Nutrition Scholars (BNS) nga agasikaso ti pannakaisubmiter ti kasapulan a papeles sa maited ti nasao a kard iti bigat ti Agosto 22, 2011 iti pasdek ti Cabugao Cultural and Sports Complex, Brgy. Rizal, Cabugao, Ilocos Sur.
Sakbay a naiwaras ti nasao a kard, inlawlawag ni Mrs. Lydia Serna-Gazmen, Municipal Social Welfare and Development Officer dagiti annuroten ti panangala ti Philhealth Card.
Kangrunaan a pannakaited ti kard iti saan a pannakaipalubos ti agsukot wenno sangkapamilia a maaddaan ti kard tapno agwaras ken ad-adu ti mabenepisiaran nga umili aglalo kadagiti nakurkurang ti kabaelanna nga agpaagas.
Innayon ni Mrs. Gazmen a manipud Abril 2011 agingga iti Disiembre 2011 ti masakupan ti naited a Philhealth Card a pinunduan ti Gobierno Lokal ti ili a Cabugao babaen iti panangilungalong ni Mayor Ediboy S. Cobangbang, Jr.
Saan a mapilaw ti pannakaladawna ta mabalin met nga paisubli dagiti maseknan a nagsakit ti gastosda iti ospital no nasakawan ti bulan ti Abril 2011 ti petsa ti pannakapaagasda ken mapaadda dagiti maseknan dagiti kasapulan a papeles iti pannakaagasda, impatalged da Mayor Ediboy ken ni Mrs. Gazmen.
Impasingked ni Mayor Ediboy ti saan a pannakaupay koma dagiti saan a nakaawat nupay rebbengna a maikkan ta adda pay sumarsaruno a maited.
Nagyaman dagiti umili a naikkan ti kard kangrunaan dagiti sineknan ti sakit a “dengue” ta nakatulong kadakuada iti naggastosanda iti ospital. # Joed Sajonia
Posted by Bayan ng Cabugao, Ilocos Sur at 4:16 PM 0 comments
Friday, August 19, 2011
PANAGKASANGAY NI MAYOR EDIBOY, NASELEBRARAN
Cabugao, Ilocos Sur- Napnuan rag-o ti pamilia ti LGU ken dagiti umili ti Cabugao a nakipagselebrar iti panagkasangay ni Mayor Edgardo “Ediboy” S. Cobangbang, Jr. idi Agosto 18, 2011.
Iti bigat ti Agosto 18, naigiddan ti aktibidad ti panagidonar ti dara (bloodletting) para kadagiti agkasapulan nangruna dagiti naapektaran ti sakit a “dengue” babaen ti panangigannuat dagiti nurses ken medical technologists manipud iti Mariano Marcos Memorial Hospital, Batac City, Ilocos Norte ken pannakabagi ti Red Cross, Vigan City, Ilocos Sur ken tinulongan dagiti personnel ti Rural Health Unit, Cabugao nga idauluan ni Dr. Rudy M. Singson, Municipal Health Officer ti ili a Cabugao.
Sakbayna, nabara ti panangkablaaw ti pamilia ti LGU iti flag ceremony idi Agosto 15, 2011 ket nagyaman ni Mayor Ediboy. Impeksana nga agbalin a simple ti panagselebrarna ken ti dina pannakadenna dagiti kailianna iti kaaldawan ti kasangayna gapu iti di maisanud a pakaseknan.
Nupay kasta, inton Agosto 23, 2011 maaramid ti mapagsasalipan nga aktibidades ti ubbing ken estudiante iti elementaria ken haiskul sadiay Cabugao Cultural and Sports Complex ken maigiddan ti pannakai-launch ti nainstolaren a pasilidad ti Website ti Munisipio a pakaimpormaran dagiti umili iti kallabes ken agdama a kasasaad ti ili ti Cabugao.
Malaksid kadagitoy, maaramid pay dagiti tulong-sibiko nga aktibidad a kanaig ti panagselebrar ti kasangay ti Mayor kas iti medical assistance ken kaarngina a wagas ti serbisio a pangtulong kadagiti umili. # (Joed Sajonia)
Posted by Bayan ng Cabugao, Ilocos Sur at 10:23 AM 0 comments
Wednesday, August 17, 2011
TECHNO-DEMO TI TALLO A HYBRID RICE MESTIZO, PROYEKTO A PAGTULADAN DAGITI MANNALON
Cabugao, Ilocos Sur – Hybrid a pagay ti naipamaysa ti Gobierno Lokal ti Cabugao babaen ti panangasistir dagiti Municipal Technologists ti DA-LGU iti demo-farm nga aglawa iti 1,500 metro-kuadrado sadiay Barangay Sagayaden, Cabugao, Ilocos Sur kadaytoy panagtalon ti Wet Season 2011 (Hunio-Nobiembre).
Paset daytoy ti programa ni Mayor Ediboy S. Cobangbang, Jr. a mangparegget ti panagmula ti nangato ti kalidad ken apitna a pagay tapno mapadur-as ti produksion ken masapulan dagiti mannalon. Inggunamgunam pay ni Mayor Ediboy iti maysa a gundaway a pannakimitingna nga ag-project (agsirmata) koma dagiti mangibagi ti DA-LGU kadagiti maipanawen a klase ti mula: iti benneg ti kanatengan ken dadduma pay a cash crops para iti demo-farming.
Segun ken ni Mr. Edgar S. Balangatan, Techno-Demo Coordinator, dua a kompania ti bukel, ti Bayer ken Bioseed ti timmulong iti pannakairubuat ti demo-farm a pakapatanoran iti Bigante, NSICRC 124-H (mestizo 4, Jolli Rice NSICRC 162-H (mestizo 8), ken H 64 NSICRC 168-H (mestizo 11) a pakaapitan ti 240 agingga iti 276 kaban ti kada ektaria no mapatanor a nasayaat.
Naibunubon dagitoy a klase ti pagay idi Hulio 3,5,7, 2011 ket nairaep makabulan kalpasanna. Naabunuan dagiti nairaep idi Agosto 16, 2011 ket maobserbar agingga iti agdama ti wagas ti panagtan-ayda babaen iti panangiwanwan ni Mr. Balangatan ken panangbisita dagiti Teknisian ti kompania.
“Maysa a kapatgan a panggep ti demo-farm ti panangawis ti imatang dagiti mannalon a makakita ken mangammo ti mapabpabaro a teknolohia ti panagpatanor ti pagay ket no tuladenda ket manamnama nga agballigi ti panagtalonda,” impatalged ni Mr. Balangatan. # (Joed Sajonia)
Posted by Bayan ng Cabugao, Ilocos Sur at 8:17 AM 0 comments
Tuesday, August 16, 2011
PANNAKI-“DAYO”, PANNAKI-“DAP-AY” MET ITI KASASAAD TI PANAGBIAG!
Cabugao, Ilocos Sur - Kabayatan ti pannakaresulta ti transaksion a maniobraen dagiti koridor, saan latta met a maliklikan ti naikaugalian a panagtutungtong dagiti makidayo iti kaaldawan ti Dayo iti nagsaruno a Sabado: idi Agosto 7 ken 14, 2011.
Nagbalinen a ritual dagiti dumadayo ti nasingdat a panagpipinnadamag, panaglilinnangen, panagiinnammo tunggal Sabado a mangnayon pay ti kapadasanda a saan laeng a mapan sumirpat, gumatang wenno aglako iti animales iti aldaw ti Sabado.
Saan laengen a komersial, gumanansia, wenno makakuarta ti panggep ti pannakidinnayo no di pay ket sumirpat ti bumaro wenno bumalasang a nuang a kasinnukat wenno kaginnatang tapno agbaliw laeng ti mausar a pagtrabaho.
Mainayon latta met a maidusar dagiti tagilako a burias, kalding iti pagdadayoan. Adu ti masdaaw uray ti maysa a Pasado Kapitan iti napintas a pannakairubuat ti baro a Dayo. Innayonna a makapaawis ti kasla panagtienda dagiti mannalon kas pakpakauna ti heneral a tienda ti aldaw ti Domingo iti Northern Ilocos Sur Trade Center (NISTC).
Kabayatanna, gimmatang ti BARANG-AY Livestock Farm iti pito a baka a Brahman para iti dispersal project ti nasao a pagtaraknan segun iti palawag ni Dr. Cesar Soller, DVM, ken Farm Manager.#
Posted by Bayan ng Cabugao, Ilocos Sur at 10:16 AM 0 comments
Saturday, August 13, 2011
IWAS DENGUE FOGGING PROGRAM
Posted by Bayan ng Cabugao, Ilocos Sur at 1:30 PM 0 comments
Subscribe to: Posts (Atom)


text:
Marso 12
Ti Marso 12 ti maika-71 nga aldaw ti tawen (maika-72 kadagiti bisiesto a tawen) iti kalendario a Gregoriano. Adda pay 294 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1931 – Greg Laconsay, mannurat nga Ilokano
- 1946 – Liza Minnelli, Amerikana a kumakanta ken aktres
- 1947 – Mitt Romney, Amerikano a negosiante, politiko (Gobernador ti Massachusetts) ken kandidato ti presidente (2012)


text:
ug-ugmokakon ti hp6 ken sumagmamano nga spoiler
ahem, ahehe, madamak nga al-alunosenen daytoy hp6! nakaalakon iti kopiak. ngem diak ibagbaga no nakaalaak, a, sikret! (pramis, gumatangakto kadi iti hardbound edition, a nayon 'tay natatangken akkubna a hp collectionmi, inton addan nga available kadagiti bookstore iti manila) bareng saanak nga agarrap ta inyakarko iti palm ti texto ti intero a libro tapno naganas ti agbasa nga uray addaak iti kasipngetan ket agandap latta ti pagbasaak.
spoiler kadagiti di pay nakalukib iti "harry potter and the half-blood prince," adtoy man dagiti capitulo ti libro:
- The Other Minister
- Spinner's End
- Will and Won't
- Horace Slughorn
- An Excess of Phlegm
- Draco's Detour
- The Slug Club
- Snape Victorious
- The Half-Blood Prince
- The Hour of Gaunt
- Hermioine's Helping Hand
- Silver & Opals
- The Secret Riddle
- Felix Felicis
- The Unbreakable Vow
- A Very Frosty Christmas
- A Sluggish Memory
- Birthday Surprises
- Elf Trails
- Lord Voldemort's Request
- The Unknowable Room
- After Burial
- Horcruxes
- Sectumsempra
- The Seer Overheard
- The Cave
- The Lightning-Struck Towel
- Flight of the Prince
- The Phoenix Lament
- The White Tomb
hmm, masdaawkayo ngata no sapay nga adda "after burial" kada "white tomb," aya? wen, adda ngamin kangrunaan a karakter a matay itoy nga episodo ti biag ni harry...
'man ta ituloyko 'tay pangtedko iti capitulo nueve...


text:
Panagminas ti kabaybayan, dina padur-asen ti maysa nga ili
Saanmi nga ayunan ti pannakaminas ti igid ti kabaybayan ti San Vicente. Ti kakaisuna a nagwen kadagiti napili nga ili. Saan la ketdi a sulosion daytoy iti panguartaan ti babaen iti maliksab a buis. Apagbiit a kanito laeng dayta panagnomar iti sangkaparsiak nga itden dagti agminminas. Sa kalpasanna, amangan no kurang pay a inawat a bayad para iti dakdakkel a ganaben iti panagpaigid a daras ti danum. Ti nadaras a panagbalbaliw ti nakaparsuaan gapu iti napukaw a gamengna. Dayta baggiing a mininas ti saluad ti lugar wenno proteksion iti nadaras a panagbalbaliw.
Adda idin ti dakkel a kompania a nagminas iti ili ti Sta. Cruz ken Tagudin. Pinalpaliiw a nalaing ti itdenna kadagiti umili. Trabaho. Ngem saan a nagpaut. Saan a makuna nga agnanayon wenno napaut a panggedan ta kalpasan ti sumagmamano laeng a gundaway, kalpasan a namina aminen ti sinakop, pimmanaw metten ti kompania. Naawanan met laeng iti obraen dagiti mangmangged.
Iti rigatna, saan a nakita ti epekto ti panagminas iti igid ti baybay wenno playa. Saan a napanunot ti ibungana. Ti pagdaksan na itdenna.
Iti un-unana, mapaliiw iti ngayed ti igid ti kabaybayan. Saan a mapaspasamak ti panagkurruoy ti darat. Nasiken. Nakananama iti agpagnapagna. Mabalin pay dagiti behikulo wenno lugan a lumasat nga awan ti sawsawirna. Ken nakananama a saan nga umasideg ti danum iti sigud a yanna.
Kalpasan ti panagminas, ti panagala kadagiti baggiing, napasamak met ti saan a ninamnama ti kaadduan. Dayta baggiing wenno iron ore ti lapped ti nadaras a panagbaliw ti lugar agsipud iti dagsenda a maikanaw. Natangken ti darat ken solido pay laeng. Saan a naruka ken nalaka a maiyanud.
Dayta namnamaen a panguartaan ti ili ket amangan no agkurangto pay a gastosen inton dumteng ti panaglawa ti baybay. Narukanton ken nadaras ti yaasideg ti danum. Kasanonto a lappedan?
Kitaen iti nasamak iti kadagiti sumagmamano a barangay ti Santa. Immapunen ti danum. Ti panagaramid ti dike ti solusion, ngem saan met ngarud a nakananama, ta no dina yanud iti sumaruno a panagtutudo, bettakenna met. Ket ti tinawen a badiet, masapul nga adda ti mailatang a para iti tinawen. Dayta saan idi a pampanunoten a paggastosan, dimtengen. Imbes a gastosen koma para iti sabali nga imprastraktura, iti sabali a proyekto a pangrang-ayan.
Ti panagminas ket saanmi a kanunongan a maaramid. Saan a dayta ti solusion no kamaten ti revenue wenno pamastrekaan. Adu pay ti sabali. Agpanunot koma. Kas koma, no panunoten ti irarang-ay ti turismo, masapul nga ad-adu pay ti tumakder nga amenities wenno araken iti lugar. Saan a bay-an a kasdiaynan no di ket mangpanunot a nasayaat para iti idadakkel ti namnamaen a makatulong.
Apay a saan a kadagitoy nga igid ti kabaybayan ti pangipatakderan kadagiti araken dagiti tao? No mapapintas ti lugar, no ad-addu pay ti maarak ken pagpallaingan, agbiag ti lugar.
Laglagipen, nga aramiden ti Siudad ti Vigan iti amin a pamuspusan a mangitag-ay ti turismona. Ket ti panangigiddan ti aramid ket maysa nga alternatibo, kas dumna a lugar. Aramiden ti lugar a makaguyugoy kadagiti sumangpet a sangaili.
Ngem ti panangminas? Makumi a pabaliktad iti namnamaenmi a solusion. @
Sunday, May 31, 2009
Panagminas ti kabaybayan, dina padur-asen ti maysa nga ili
Wednesday, May 20, 2009
Nasken ti Panagridam
Iti panagkitak, saan pay a nakasagana ni Ilokano no maipapan iti sabali a dur-asan ti bukodna a literatura. Nalawag a mangigawid ti mapaspasamak iti naan-anay a panagtaeng ti kabukbukodan a literatura. Imbes koma nga aramaten dagiti dua a grupo dagiti limtuad a nagsasanga a kapanunotan ken karirikna, ad-adda ketdi a naiwayat ti dakdakkel a giwang iti nagbabaetanda. Banag a kunaek a saan sa a nasayaat ti maapit a sulbod a yawat kadagiti sumarsaruno a kaputotan. Imbes a rangtay ti makitam a talaytayen a pagsisinnabatan ken pagsisinnukatan iti kapanunotan ken panggep, sirib ken ammo, nagbaliktad ti situasion. Nagbalin la ket ngarud a naatap ti itedna a mensahe.
Daytoy ti nakaam-amak a punto: ti panagipatawid wenno panangipakita ti saan a panagkaykaysa iti sumaruno a kaputotan. Saan a nasayaat a makitkita ti kaadda dagiti paksion nga awan ti mayat a mangisuko ti bukodna a takder.
Ti narigat, makita dagiti mararaem a bimmaba iti takderda ken inuksobda ti kawesda iti pedestal tapno laeng mataraonan ti rikna ken magantil ti situasion.
Kadaksan la unay dayta mangdupir iti maysa a nagmaskara a saanna nga ibaga ti kinaasinona tapno nalawag a makita. Maskara itan ti nalatak la unay a piduten ti managayat iti awan mamaayna nga ay-ayam. Daytoy ti nangisit a paset ti internet, ti pannakabalin ti maysa a tao a mangaramat iti adu a nagan wenno kabal a mangilemmeng iti kinaasinona.
Ilokano laeng kadi ti nagsagrap iti giwang iti nagbabaetan? Nalabit. No mangibasartayo iti ehemplo, kunaentayo a nakaro ti saan a panagkikinnaawatan dagiti bigbigbigen a mannurattayo iti Tagalog ken iti English. Nabayagen daytoy. Ngem iti laksid ti saanda panagkikinnaawatan iti kapanunotan ken karirikna, makita pay laeng ti panagkuyog ken panagtiponda. Makita ida iti maymaysa nga ummong. Banag a din sa ket maipaayan iti bentahe iti bukod a laong. Ti laeng koma kapanunotan ti pagpingkian ti amin a di mairaman ti kinaasino.
Apay a mapaspasamak ti sagsagrapen nga indulto? Diak a maibuksilan no apay. Saanko nga ammo no apay. Diak a matarusan.
Nasayaat laeng ta iti agbaybayag, kas koma ita, timmaud ti baro a sulbod nga ammona ti mangkompas iti agsumbangir. Ngem bassit pay laeng ti bilangda. Narigat a madlawan no saanka a managpaliiw. Nupay kasta, awitda ti baro a kapanunotan a rumbeng a maipaayan iti atension ken panangayon. Awitda ti dakkel a kritisismo iti di panangipalubos a nawaya ken siwawaya. No awanda, makuna a saan a nasayud ti taray ti palpaliiwen nga urnos. No isipen a nalaing, narigat ti takderda a mangtimbang ken mangsala iti situasion, a mangpanunot a nalaing dagiti balikas nga isawangda. Nasken a makaay-ayo ken awanan iti punto ti panagidagem iti tunggal maysa.
Anansata, maisupadi iti tukiad dagiti awanan karirikna. Dakkel a dalluyon ti pinataud dagiti saan a makaawat. Ta ultimon iti award giving body ket saanen a nakalasat iti kontrobersia. Kasla pay ketdin naibaba ti panagkita iti kastoy. Nalaokan metten iti saan a maikanatad ti pammadayaw. Ti dayaw a yawat ket nasken a subadan iti yawat met laeng ti aggunggunay a ritual dagiti nalaing a mangpusipos iti kadena. No bilang pudno wenno buklen ti agdadata a di makitkita a paragapag, nasken ngarud ti panagridam. Nasken ti panangibayog ti kinapudno. Isu daytoy ti akem ti sabali a kummappengan a timpuyog tapno maliklikan ti yaannugot.
No awan ti asuk, awan la ketdi ti matemtem.#
Tuesday, May 05, 2009
Panagsubli
Panagsubli
Panagsubli. Saan pay a nalpas ti amin. Awan ti duadua. Panagsubli a buyog ti isem. Wen, nagsubliak ken makasuratak manen, Isu daytoy ti ragsak. Isu daytoy ti isem.
Kalpasan ti panaginana, ta maibilang met paginana, agsubli manen toy pluma. Apagbiit laeng nga inana. Apagbiit laeng.
Nupay saan a naan-anay a kukua amin a gundaway ken paniemmo, ken saan a naan-anay amin a tignay, adda ketdi ti marikna a ragsak. Nakasubliak!
Agsuratak manen. Uray no katukad ti saggaysa a tulnek ti di nakairuaman a takiag, mabalin latta. Nasken a sublian sigud a nakairuaman, ti panagsurat. Nasken a sublian ti amin. Ti panagsubli ket panangisubli ti sigud a rikna. Ti sigud a nakairuaman.
Agsubli iti aramid. Ti rason nga isu ti ragsak. Ti amin. Nupay saan a kukua ti ar-aramiden no di ket nakaikomitan wenno pagubbogan ti ragsak. Iti dayta punto, ngata a, a nakita dagiti physical therapist a puon iti nadaras a ragsak ken ganaygay. Ta asino met ti di maragsakan a makasubli iti sigud nga aramid? Amin ket adda ti pagubbogan ti ganaygay. Ket iti biang, isu dayta ti panagsurat.
Kalpasan ti didigra, a di napakpakadaan, adtoy manen ti panagsubli. Panagsubli nga agsurat. Panagsubli nga umisem. Panagsubli nga agkatawa…
Diak koman kayat a ti agsubli. Naimas koman ti aginana wenno iladaw pay ti panagsubli. Ngem no agpampanunotak, kasapulak a unay iti innak panagsubli. Kasapulan nga isubli ti sigud, ti dati, ti nakairuaan uray no in-inut iti panangaramid kadaytoy.
Madama pay laeng ti nasged a therapy, ti panangsubli ti naan-anay a nakem ken panunot kalpasan ti apagbiit nga inda panaginana, sangkasaon dagiti thepistko nga agur-uraydan – ti pluma, dagiti pangted, isu amin a naidisso.
Saan a nagayatan ti napasamak. Impanko amin dagiti banag a panangliklik ken pananglisi ngem adda latta ti nagkamtodan. Adda latta ti panagliway a di nakita ken naimuri. Ket ti napasamak, paset amin, ti pannakaturog, panaglibay, pagliway ti salun-at.
Ngem dipay naladaw ti amin. Nasken ti panagsubli. Agsurat agingga kabaelan.
Nabayag met nga inannadak ti bagik, no isu ti masao, ngem adda latta ti panagpatingga ti amin. Saan amin nga ar-aramiden ket husto. Dumteng met ti panagriro. Ta no di koma nagriro, di koma met napasamak ti panaginana. Sa la ammon ti pagbiddut no adda a lak-amen ti babak. Sa la ammon no dumtengen. Adda a talaga ti pannakaitikleb, ti pannakadaleb iti kapanagan, ti panagpanunot iti sabali manen a gundaway tapno bamangon, magna, wenno tumaray tapno agtultuloy latta ti sikolo agingga ti maudi a pannakaawag, tapno isun ti agnanayon a panaginana…
Napasamak ti napasamak. Agingga iti agdama, madama pay laeng ti rekober. madama pay laeng ti lagip – dayta lagip a nasken a mapasubli. Isu a nasken iti panagsubli. Isu a nasken ti panagsurat.
Lagip. Nagpateg ketdin. Kasano ti panangisubli ti lagip? Kasano nga isubli ti memoria?
Manipud iti naan-anay ken kompleto a panagpampanunot, nagsubli datao iti panagmalanga ken di pannakausig ti maar-aramid ken ar-aramiden. Manipud iti saan a pannakabangon, saan a pannakunail, pannakasao, pannarikna ti nasayaat, panangammo ti mapaspasamak iti aglawlaw, ken aminen, itan, makuna nga in-inut ti inda panagsubli.
Iti saan a pannakakunail, ammokon a bunga ti sagsagrapek a pannubok. Ket iti kasulinekan a suli ti panunot, nasken ti innak panagsubli. Nasken nga agsubliak. Ania koma no saan a makarikna ti kagudua paset ti bagi? Adda pay met ti kagudua. Saan a dayta saan a pannakarikna ti importante, no di ket ti panagtignay. Kas kuna dagiti naistrok, walo agingga iti sangapulo ket innem a bulan ti palabasen santo agsublida iti rikna. Ket uppat a bulan pay laeng ti napabas. Kas balakad dagiti therapist, awan sabali nga aramiden no di gunay, gunay, gunay, gunay…
Ket adtoyak ngarud. Kalpasan ti uppat a bulan, iti laksid nga adda ti depekto, nasken ti panagtignay. Awan iti libro ti di pannakarikna, ta ti nasken, ti panagtignay sakbay nga agtangken ken agpukaw dagiti urat. Isu a nasken a maisubli dagiti urat, ti lasag, ti memoria, ti amin sakbay a mapukaw kaniak.
Iti innem a tawen nga innak panagsursurat ti maipapan iti salun-at, namin-adu a daras a ginandatko a padasen a suraten ti maipapan iti therapy ngem namin-adu met a daras a diak nagballigi a nangbirok iti nagkaysa a pangrugian, wenno pangigibusan. Nalawa unay ket kasapulan iti naan-anay a panagamiris ti kakasaad ti pasiente, ti kabaelanna a mayataday iti kasasaadna. Isu nga awan ti maymaysa a programa ti tunggal pasiente malaksid iti normal a proseso. Kalpasan ti nabayag a panagpampanunot, lipatkon a suraten. Ditanan…
Linipatkon a suraten, ngem gayam, maisuratda iti dana ti biag, nga isuda a mismo ti mangited ti adal ken pannursuro no diman mangted leksion.
Ngarud, adtoyak manen. Agsuratak manen!


text:
Carlos Bulosan
Ni Carlos Sampayan Bulosan (Nobiembre 24, 1913[1] – Septiembre 11, 1956) ket maysa idi a nobelista a Filipino iti pagsasao nga Ingles ken mannaniw a kaaduan a naggigian idi Estados Unidos. Ti kalatakan nga ammo nga obrana ita nga aldaw ket ti semi-autobiograpikal iti America Is in the Heart, ngem isu ket immuna nakagun-od iti dayaw para iti salaysayna idi 1943 iti The Freedom from Want.
Dagiti nagibasaran[urnosen | urnosen ti taudan]
- ^ Adda supiatan iti petsa ti pannakaipasngayna, ilista dagiti papeles ti pannakabunyagna a kas Nobiembre 2, 1911; kitaen ti Zhang, Aiping. Huang, Guiyou, ed. Asian American Short Story Writers: An A-to-Z Guide. 2003: Greenwood. p. 23. ISBN 978-0-313-32229-7. Naala idi Septiembre 15, 2014.. Adda dagiti sabali a taudan nga agibagbaga iti 1914; para iti listaan ti reperensia iti daytoy a problema, kitaen ti San Juan, Jr, E. "Carlos Bulosan: Critique and Revolution". Balikbayang Sinta: An E. San Juan Reader. Ateneo de Manila University Press and Flipside Publishing. ISBN 9789719951551. Naala idi Septiembre 15, 2014.